

# Фәрит Мөхәммәтшин КФУның яшь студентларына фатиха бирде

*30.10.2011*


Казан федераль университетында “Идел буе федераль округының балалар университеты” старт алды. Проектны тәкъдим итүдә ТР Дәүләт Советы Рәисе Фәрит Мөхәммәтшин катнашты.

Балалар университеты – теләсә кемнең университетта уку мөмкинлеген күрсәтүгә юнәлдерелгән проект. Белем бирү циклы 8 дән 12 яшькә кадәрге балаларга исәпләнгән. Аның төп максаты – балаларның “Нигә?”, “Ничек?” һәм “Ни өчен?” дип башланып киткән катлаулы сорауларына җавап биреп, фәнне популярлаштыру. Ярты сәгатьлек бушлай фәнни-популяр лекция-интерактив дәресләрне университет профессорлары һәм Татарстанның танылган кешеләре үткәрәчәк.


“Проектның ахыр максаты – бала чактан ук сезне яңа шартлардагы тормышка ияләштерү, студентлар тормышы белән таныштыру, белемнәрне ничек үзләштерергә кирәклеге турында өйрәтү”, – диде Дәүләт Советы Рәисе, нәни студентларга мөрәҗәгать итеп.


*Җәмәгатьчелек һәм ММЧ белән үзара эшчәнлек бүлеге *
Фәрит Мөхәммәтшин КФУның яшь студентларына фатиха бирде